Diari Oficial de la Generalitat Valenciana


Sumari del DOGV 7922, del 22-11-2016 (2016/9150)

RESOLUCIÓ de 15 de novembre de 2016, de la Conselleria d'Educació, Investigació, Cultura, i Esport, per la qual s'incoa expedient per a la primera fase de l'actualització i adaptació de la Secció Primera de l'Inventari General del Patrimoni Cultural Valencià, en matèria de patrimoni arqueològic i paleontològic, i se sotmet l'expedient incoat a tràmit d'informació pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7922

Data del DOGV
:   22-11-2016

Secció del DOGV
:   V. ANUNCIS - C) ALTRES ASSUMPTES

Número del document
:   2016/9150


Organisme emissor
:   Conselleria d'Educació, Investigació, Cultura i Esport

Tipus de document
:   Resolució

RESOLUCIÓ de 15 de novembre de 2016, de la Conselleria d'Educació, Investigació, Cultura, i Esport, per la qual s'incoa expedient per a la primera fase de l'actualització i adaptació de la Secció Primera de l'Inventari General del Patrimoni Cultural Valencià, en matèria de patrimoni arqueològic i paleontològic, i se sotmet l'expedient incoat a tràmit d'informació pública. [2016/9150]  
La disposició addicional quarta de la Llei 4/1998, d'11 de juny, del Patrimoni Cultural Valencià, estableix que, a fi d'actualitzar i adaptar a les determinacions d'aquesta llei el reconeixement i classificació dels béns immobles que hagen comptat amb expedient per a la seua declaració cultural amb anterioritat a l'entrada en vigor de la Llei 4/1998, d'11 de juny, del Patrimoni Cultural Valencià, la conselleria competent en matèria de cultura, amb un informe previ de dues de les institucions consultives de les ací reconegudes en l'article 7, podrà elevar al Consell, per a la seua aprovació per decret, la relació de béns immobles a inscriure en la secció 1a o secció 2a de l'Inventari de General del Patrimoni Cultural Valencià, d'acord amb el seu valor cultural i amb la categoria que corresponga.  
Amb aquesta finalitat, la Direcció General de Cultura i Patrimoni d'aquesta Conselleria d'Educació, Investigació, Cultura i Esport ha procedit a elaborar el corresponent informe-proposta que té com a principal objectiu culminar els procediments declaratius de determinats béns immobles arqueològics, i un d'aquests paleontològic, que incorporen valors culturals singulars o excepcionals, dins de l'àmbit de la Comunitat Valenciana, i que a més compten amb un ampli reconeixement social per la notorietat de la seua implantació al territori en què se situen, del qual constitueixen referent vertebrador, i que, per distintes circumstàncies, es troben pendents de la seua inscripció definitiva en la Secció Primera de l'Inventari General del Patrimoni Cultural Valencià.  
  
En aquesta adaptació de l'Inventari General del Patrimoni Cultural Valencià no es pot obviar el fet que els distints procediments per a la declaració d'aquests immobles es van incoar i es van substanciar d'acord amb lleis anteriors a la vigent Llei 4/1998, d'11 de juny, del Patrimoni Cultural Valencià, procediments que no contemplaven a més les noves categories protectores introduïdes en la llei valenciana. Per tant, en la inscripció d'aquests béns en la Secció Primera de l'Inventari General del Patrimoni Cultural Valencià se'ls assignarà la categoria que millor s'adeqüe a la seua naturalesa i valor específic.  
  
Així mateix, per a fer efectiva la plena aplicació de les mesures de protecció i foment que per als béns d'interés cultural contempla la llei, i en execució d'aquesta, es procedeix a dotar-los del seu corresponent entorn d'afecció o de protecció. Això sense perjuí de la complementació de cada expedient amb la resta de determinacions exigides per la Llei 4/1998, d'11 de juny, del Patrimoni Cultural Valencià, particularment pel que fa a l'obligació dels ajuntaments de redactar els preceptius plans de protecció d'aquests immobles, a través dels quals es podran introduir motivadament reajustaments en aquestes delimitacions.  
  
Aquest reconeixement comportarà per tant la inscripció definitiva dels béns a què es refereix aquesta en la Secció Primera de l'Inventari General del Patrimoni Cultural Valencià amb assignació dels seus corresponents entorns de protecció.  
Finalment, es procedeix a coordinar les categories protectores dels béns d'interés cultural d'acord amb les quals van ser classificats aquests immobles amb anterioritat a l'entrada en vigor de la Llei 4/1998, d'11 de juny, del Patrimoni Cultural Valencià, per al seu enquadrament en les noves categories que tipifica la Llei 4/1998, d'11 de juny, del Patrimoni Cultural Valencià. A aquest efecte s'adjunta una taula d'equivalències nominatives d'aplicació general, es detallen aquells béns el canvi de categoria dels quals no se subjecta a aquesta correspondència, i es defineixen específicament aquells que, com a conseqüència d'aquesta nova assignació, veuran variat el seu règim tutelar.  
En virtut del que s'ha exposat, aquesta Conselleria d'Educació, Investigació, Cultura i Esport, en l'exercici de competències que li confereix la disposició addicional quarta de la Llei 4/1998, d'11 de juny, del Patrimoni Cultural Valencià, i el Reglament orgànic i funcional de la Conselleria d'Educació, Investigació, Cultura i Esport, aprovat per Decret 155/2015, de 18 de setembre, del Consell, resol:  
  
Primer  
Incoar expedient per a la primera fase de l'actualització i adaptació de la Secció Primera de l'Inventari General del Patrimoni Cultural Valencià pel que es refereix al patrimoni arqueològic i paleontològic radicat en l'àmbit territorial de la Comunitat Valenciana, sense que aquesta actualització o adaptació tinga caràcter exhaustiu, i se n'encomana la tramitació a la Direcció General de Cultura i Patrimoni d'aquesta conselleria.  
Amb aquesta finalitat s'estableixen dos annexos a la resolució, que formen part d'aquesta, i en els quals es relacionen els immobles a inscriure en la Secció Primera de l'Inventari General del Patrimoni Cultural Valencià, amb la categoria que els resulta d'aplicació segons la normativa patrimonial en vigor, i s'hi introdueixen en alguns casos les correccions terminològiques oportunes.  
En el segon annex es descriuen succintament els immobles, s'assenyalen els seus valors culturals així com s'assignen els corresponents entorns de protecció.  
  
Segon  
Notificar aquesta resolució als ajuntaments d'Almenara, Beniarrés, Benicarló, Borriana, Calp, Alacant, Llíria, Moixent, Nules, Onda, Requena, Riba-roja de Túria, Yátova, Cortes de Pallás, el Campello i Xàbia, als termes municipals dels quals radiquen els jaciments esmentats, així com als interessats en el procediment administratiu, i comunicar-los el règim tutelar que tant per la notorietat de la seua implantació en el territori, com per haver sigut assenyalats expressament en època pretèrita com a béns d'interés cultural de naturalesa arqueològica i paleontològica, els resulta d'aplicació.  
  
Tercer  
En compliment del que estableix la disposició addicional quarta de la Llei 4/1998, d'11 de juny, del Patrimoni Cultural Valencià, demanar informe del Consell Valencià de Cultura i de la Reial Acadèmia de Belles Arts de Sant Carles, perquè, si és el cas, presten la seua conformitat a aquesta resolució, i formulen les objeccions o suggeriments que estimen procedents en relació amb la proposta d'actualització i adaptació de l'Inventari General del Patrimoni Cultural Valencià que aquesta conté.  
  
Quart  
D'acord amb el que preveu l'article 83 de la Llei 39/2015, d'1 d'octubre, del Procediment Administratiu Comú de les Administracions Públiques, sotmetre l'expedient incoat a tràmit d'informació pública, a fi que quantes persones tinguen interés puguen examinar l'expedient durant el termini d'un mes a partir de la publicació d'aquesta resolució en el Diari Oficial de la Generalitat Valenciana. L'expedient estarà a disposició de les persones interessades en la Direcció General de Cultura i Patrimoni, Servei de Patrimoni Cultural, de la Conselleria d'Educació, Investigació, Cultura i Esport, avinguda de la Constitució, número 284, de València.  
  
Cinqué  
Que en compliment del que disposa la Llei 4/1998, d'11 de juny, del Patrimoni Cultural Valencià, es notifique aquesta resolució al Registre General de Béns d'Interés Cultural per a la seua anotació preventiva  
  
  
Sisé  
Que aquesta resolució amb els seus annexos es publique en el Diari Oficial de la Generalitat Valenciana i en el Boletín Oficial del Estado.  
  
València, 15 de novembre de 2016.- El conseller d'Educació, Investigació, Cultura i Esport: Vicent Marzà Ibáñez.